**Freiøya Historielag**

**ÅRSMELDING 2024.**

**ÅRSMØTET 2024** ble avholdt i Frei Grendahus tirsdag 12. mars. 44 medlemmer var til stede. Musikalsk velkomst av Julija B. Sokol og Ole Kristian Gundersen. Valget ga følgende resultat:

**STYRET 2024**

Leder: Gjøran Storsæther

Nestleder/sekretær: Ingrid Lindvåg Sømhovd

Kasserer: Jacob M. Williamsen

Styremedlemmer: Odd Harald Bjerkelund og Ole Kristian Gundersen

Varamedlemmer: Mildrid Fiske og Marvin Bjerkestrand

Revisorer: Per Bergem og Terje Bjerkestrand

Kaffe- og ryddekomitè: Heidi Ødegård og Audhild Sletta Kummernes

Valgkomitè: Annette Gundersen (leder), Lars Ola Fiske, Steve Kalvøy

Bokkomitè: Kåre G. Williamsen, Sølvi Wiik, Hans E. Ohrstrand, Terje Holm, Ove Bjørn Storbugt, Gjøran Storsæther.

Herdis A. Marsteen ble utnevnt til historielagets første æresmedlem og fikk overrakt diplom og blomster for mer enn 40 års arbeid for Freiøya Historielag.

Etter at den formelle delen av årsmøtet var over ble det servert kaffe, kaker og salg av lodd. Deretter orienterte Ove Bjørn Storbugt om kommunens planer for Viken Gård og historielagets engasjement for gården. Hans Einar Ohrstrand viste bilder fra «Frei og vår nære fortid». Mellom innslagene fikk møtedeltagerne servert musikalske perler av Julija B. Sokol og Ole Kristian Gundersen.

## **MØTEVIRKSOMHET og AKTIVITETER.** I 2024 ble det avholdt 6 styremøte og behandlet 22 saker. Styremøtene ble holdt på Frei Grendahus og på Viken Gård.

**KURS.**

Ingrid Lindvåg Sømhovd og Gjøran Storsæther deltok 20.02.2024 på kurs i bruk av web-siden til Landslaget for Lokalhistorie. Tema: Oppdatering og bruk av medlemsregister.

## 

## **SOMMERTREFF I FLATSETSUNDET.**

## Tirsdag 11. juni. Elisabeth Hveding inviterte Freiøya Historielag til familiens landsted «Framnæs» i Flatsetsundet. «Framnæs» har vært familien Hveding sitt landsted i mer enn 125 år. Elisabeth Hveding fortalte levende om familien Hveding og deres levde liv på landstedet i Flatsetsundet. Gamle bilder var lagt frem til gjennomsyn. Se artikkel i Årbok 2024. Over 40 personer var til stede.

## **ÅPEN DAG PÅ VIKEN GÅRD.**

Søndag 22. sept. inviterte Historielaget til åpen dag på Viken Gård. Omvisning i bolighus og fjøs, og en kort historisk orientering om stedet som begynner å vise preg av manglende vedlikehold gjennom flere år. Verkstedet var avstengt på grunn av sviktende bærekonstruksjoner. Kaffe og kaker ble servert. 32 pers. møtte.

**BESØK TIL BRUNSVIKEN REPERBANE.**

Lørdag 19.okt. inviterte Historielaget til besøk i Brunsviken Reperbane. Odd W. Williamsen orienterte om reperbanens historie. Repslager Sarah Sjøgreen ga de fremmøtte et historisk tilbakeblikk på produksjon av tauverk. Maskinene ved reperbanen fungerer fortsatt og viste publikum produksjon av tauverk. Brunsviken Reperbane er den eneste i sitt slag som fortsatt er operativ i Norge. 28 personer møtte.

**HØSTMØTET.**

Høstmøtet ble holdt tirsdag 22. oktober i Frei Grendahus med foredrag om boka «Festung Kristiansund» som Johan Brage Siira og Petter Ingeberg hadde skrevet om den tyske aktiviteten i Kristiansund og på Nordmøre under andre verdenskrig. Det var forfatterne selv som presenterte boka i ord og bilde. Eva Storsæther og Kirstin Øien, kjent fra Møstrevyen, underholdt med sang og musikk.

Terje Holm presenterte Historielagets Årbok 2024. 45 personer var til stede.

**HØSTTUREN 2024.**

Søndag 1. sept. gikk årets høsttur til de fredede Skodjebruene og Sunnmøre Museum, avd. Ålesund. På museet ble historielaget veldig godt mottatt. Guiding var avtalt på forhånd og besøket ble en opplevelse i et strålende sensommervær. Middag var bestilt på Fjellstova på Ørskogfjellet. Bedre mat og mottagelse kunne vi ikke ha fått. Turen startet og sluttet ved Flexi Treningssenter på Flatset (tidligere Flatsetsund Møbel- og Trevarefabrikk). I alt 47 pers. var med på turen.

**TILDELTE MIDLER.** Historielaget har mottatt kr. 7500, - i kulturmidler fra Kristiansund kommune, sponsorbidrag på kr. 10 000,- fra Sparebank 1 Nordmøre, kr. 4000,- fra Varigfondet og kr. 1000,- fra henholdsvis Coop Prix Frei, Flatsetøy Maskin, Ole Myren Gartneri og Frei Blikk, Øyes Karosseri, Malermester Jostein Skjetne og Flexi Trening.

**ÅRBOK 2024.**  Årbokkomiteen har hatt 3 fellesmøter i 2024. Vi har fått mange positive tilbakemeldinger på innholdet i årboka og salget er stabilt. Vi ønsker flere som kan bidra med gode lokalhistoriske historier fra Frei. Utgifter til trykking samt papirutgifter har steget veldig mye de siste årene, og uten sponsorbidrag har historielaget gått med underskudd på produksjonen av årboka. Styret har vedtatt å øke prisen på Årbok 2024 med kr. 50,- til kr. 250,-

**FACEBOOK OG HJEMMESIDEN**.

Facebook-siden til Historielaget er flittig brukt. Referat og bilder fra Historielagets aktiviteter blir lagt ut både på Facebooksiden og på Freiøya Historielag sin hjemmeside. Oppfordrer medlemmene til å legge ut gamle bilder og historier på Facebooksiden. Ronny Bolgen gjør en kjempejobb med oppdatering av Historielagets hjemmeside. Se fhlag.no

**ARKIVET**. Historielaget har etter hvert fått et omfattende arkiv og leier lokale av Kristiansund kommune i kjelleren på helsehuset (på Frei). Det meste av det lokalhistoriske materialet er fysisk sortert og systematisert, men Historielaget holder på å vokse ut av lokalet. Web ansvarlig Ronny Bolgen gjør en god jobb med å digitalisere gamle bilder fra arkivet.

**ANDRE AKTIVITETER.**

Historielaget mottar flere henvendelser i løpet av året med spørsmål om personer, steder, hendelser o.l. Spesielt kjekt er det når vi får henvendelser fra elever i den videregående skolen som søker stoff til oppgaver med lokalhistorisk innhold fra Frei.

I mer enn 10 år har Historielaget tatt ansvar for det årlige vedlikehold og pynting av Søster Fridas gravstøtte. Sykepleier Frida Westrum Wærnes (1900 -1988) var i sin tid ansatt av Frei Sanitetsforening. Historielaget har engasjert gartner Lauritz Schjølset til det praktiske vedlikeholdet.

I forbindelse med Rastarkalvspelet 13. til 15. sept. 2024 tok Historielaget på seg oppdraget med å organisere parkeringen i forbindelse med den store publikumstilstrømningen. Fem medlemmer stilte opp de tre dagene dette varte.

**ANTALL MEDLEMMER:** Pr. 31.12.2024 hadde Freiøya Historielag 145 betalende medlemmer mot 148 i 2023.

Frei 02.02.2025.

Gjøran Storsæther Ingrid Lindvåg Sømhovd

Leder nestleder/sekretær

**VIKEN GÅRD 2024**

Kristiansund kommune, som eier av Viken Gård, har gjort en del grep i løpet av 2024. Det er installert varmepumpe i bolighuset. Dette betyr utrolig mye for bevaring av huset. Det er også installert ny vedfyrt klebersteinsovn med muligheter for baking, og det er lagt opp nytt piperør som godkjenner bruk av ildsted. Adkomstveien til naustet er gruset opp, og det er installert strøm i naustet. Låven er påbegynt restaurering med ny låvebru og rydding av lokaler. Det ble rigget lokale til festlig lag på sommerstid, og det ble avviklet sommerfest med levende musikk. Dette for å undersøke muligheter for aktiviteter. Det er rensket opp i uønsket vegetasjon rundt snekkerverkstedet og gruset opp også her. Det er gjort befaring på området med representanter fra eiendom og drift i kommunen, kommunens kulturavdeling, representanter fra Freiøya Historielag og Nordmørsmusea. Kommunen skal til våren installere nytt stupetårn hvor det gamle lå. Det er høy aktivitet på stranda ved Viken Gård på finværsdager om sommeren. Freiøya Historielag har hatt både styremøter og medlemsmøter på Viken Gård. Freiøya Historielag ønsker ytterligere aktiviteter i samarbeid med eier Kristiansund kommune. Det mangler en venneforening som aktivt kan jobbe videre med eiendommen og være vert for at kommunen kan søke ytterligere midler fra institusjoner som Kulturminnefondet og lignende. Det er her Freiøya Historielag kan bidra med ei venneforening som er tilsluttet Historielaget.

Freiøya Historielag tok også i år ansvaret for at det ble tent adventslys i vinduene på Viken Gård.

01.12.2024.

Ove Bjørn Storbugt.